Udkast til ny lov

Regeringen har lavet et udkast til en ny offentlighedslov, men ifølge kritikere skaber udkastet ikke mere åbenhed. For selv om man fjerner den såkaldte ministerbetjeningsregel i paragraf 24, opretter man to nye bestemmelser, som giver mulighed for mere mørklægning.

Regeringen fjerner paragraf 24. Den betød, at retten til aktindsigt ikke omfatter interne dokumenter og oplysninger, der udveksles på et tidspunkt, hvor der er konkret grund til at antage, at en minister har eller vil få behov for embedsværkets rådgivning.

Regeringen foreslår til gengæld to nye bestemmelser, som har samme effekt.

En ny udgave af paragraf 24 betyder, at dokumenter og oplysninger, der udveksles mellem et ministeriums departement og dets underordnede myndigheder eller forskellige ministerier i forbindelse med forelæggelse af sager for regeringen eller i forbindelse med møder mellem ministre, er undtaget.

Den nye paragraf 29 A betyder, at retten til aktindsigt ikke omfatter oplysninger om den interne og politiske beslutningsproces i dokumenter, der udveksles mellem et ministeriums departement og dets underordnede myndigheder eller mellem forskellige ministerier på et tidspunkt, hvor der er konkret grund til at antage, at en minister har eller vil få behov for embedsværkets rådgivning og bistand. Medmindre de er sendt ud af huset.

Vis mere